એકતા રથયાત્રા પ્રસ્થાનની સાથે સાથે મુખ્યમંત્રી વિજય રૂપાણીએ સૂર્યશક્તિ કિસાન યોજનાનો પણ બારડોલીથી પ્રારંભ કરાવ્યો હતો. યોજનાનો પ્રારંભ કરતાં મુખ્યમંત્રીએ જણાવ્યું કે સમગ્ર ભારતમાં ખેડૂતો માટે સૂર્યશકિતથી ખેતી માટે ઊર્જા અને વધારાની વીજળીના વેચાણથી આર્થિક સમૃધ્ધિની આ ‘સ્કાય’ યોજના ગુજરાતની આગવી પહેલ છે. મુખ્યમંત્રીએ ભારતીય જનતા પાર્ટીની સરકાર ખેડૂતોને ‘જગતનો તાત રૂવે દિન રાત’ની દયનીય સ્થિતીમાંથી બહાર લાવવા સંકલ્પબધ્ધ છે તેની ભૂમિકા આપી હતી. આઝાદી પછી દેશના ઇતિહાસમાં પહેલીવાર ભારતીય જનતા પાર્ટીની સરકાર શેરડીના પણ ટેકાના ભાવે ખરીદી નવેમ્બર માસથી કરશે એમ તેમણે જણાવ્યુ હતું. વિજયભાઇ રૂપાણીએ ઉમેર્યુ કે, ભૂતકાળમાં ટેકાના ભાવે કોઇ ખરીદી કોંગ્રેસ સરકારોએ કરી નહિ. એટલું જ નહિ, પાક વીમાના નામે ખેડૂતોને ગોળીઓ-લાઠી આપેલી-આ સરકારે રૂા. છ હજાર કરોડના ખર્ચે ટેકાના ભાવે વિવિધ પાકોની ખરીદી કરી છે. આ સરકાર ખેડૂત સમૃધ્ધ તો ગામડું સમૃધ્ધ, ગામડું સમૃધ્ધ તો શહેરો સમૃધ્ધ અને સૌ સમાજ સમૃધ્ધ એવા ખેડૂત હિત ભાવથી કાર્યરત છે. મુખ્યમંત્રીએ દેશ માટે સમર્પિત થનારા બધા મહાપુરૂષોનું કતૃત્વ-નેતૃત્વ અને સમર્પણ દેશની ભાવિ પેઢી માટે મહત્વપૂર્ણ બની રહે, ઇતિહાસ જીવંત રહે તે માટે તેને સાચા પરિપ્રેક્ષ્યમાં લોકો સમક્ષ પ્રસ્તુત કરવાનો સરકારનો ધર્મ છે તેમ સાફ શબ્દોમાં જણાવ્યું હતું. તેમણે ગાંધીજી, સરદાર સાહેબ, ડૉ. આંબેડકર, વીર સાવરકર જેવા રાષ્ટ્ર પુરૂષોના જીવન ઇતિહાસને ઇરાદાપૂર્વક વિસારે પાડી દેવાના અને એક જ પરિવાર-વંશની પ્રશસ્તિ કરવાના ભૂતકાળની સરકારોના પ્રયાસોની આલોચના કરી હતી